SKRIFTLIG FORESPØRGSEL E-2296/02

af Erik Meijer (GUE/NGL) til Kommissionen

(25. juli 2002)

Om: Forbud mod import af lys med blybehandlede væger, som indebærer sundhedsrisici i særdeleshed for børn og lavtlønnede

1. Er Kommissionen opmærksom på en artikel på side 15 i New Scientist af 22. juni 2002, der omhandler eventuelle sundhedsrisici i forbindelse med lys med blybehandlede væger?

2. Hvorfor er importen af lys indeholdende bly, hvoraf mange er lavet i det fjerne Østen, ikke blevet begrænset, når bly ifølge denne beretning ikke længere anvendes i lysevæger, der fremstilles i Den Europæiske Union?

3. Er Kommissionen klar over, at forskerne har konstateret indhold af blypartikler i luften efter afbrænding af visse mærker lys, som er 13 gange højere end den accepterede sikkerhedsgrænse?

4. Kan den bekræfte, at børn især er udsat, da udsættelse for et så højt blyniveau kan give hjerneskader, samt at folk med lave indkomster er i større fare for at blive udsat for bly, fordi blyholdige lys er billigere?

5. Vil Kommissionen tilslutte sig den amerikanske kommission om forbrugerproduktsikkerhed og overveje et forbud mod markedsføring af blyholdige lys, uanset om de er importeret eller produceret i EU?

6. I benægtende fald, hvilke alternative foranstaltninger agter Kommissionen at træffe for at undgå problemer i fremtiden?

Svar afgivet på Kommissionens vegne af David Byrne

(15. oktober 2002)

Kommissionen er bekendt med bly og blyforbindelsers potentielt sundhedsskadelige virkninger og også med de nyeste meldinger om, at blybehandlede væger kan udgøre en sundhedsrisiko.

Kommissionen deler det ærede medlems bekymring og overvejer, hvordan man under ét kan angribe spørgsmålet om sundheds- og miljørisici forbundet med blyholdige produkter.

For at vurdere, hvilke generelle risici bly frembyder for sundheden og miljøet, har Kommissionen tidligere udbedt sig en udtalelse fra Den Videnskabelige Komité for Toksicitet, Økotoksicitet og Miljø.

I sin udtalelse af 5. maj 2000 udtalte komitéen, at kilderne (luft, jord, vand, fødevarer, produkter) til, at mennesker udsættes for blyniveauer over sikkerhedsgrænsen, ligesom måderne, eksponeringen foregår på (ved indånding, via munden osv.), er mange og forskellige. Komitéen konstaterede, at når mennesker udsættes for blyforurening, skyldes det i vidt omfang, men ikke udelukkende, emissioner fra forbrænding af benzin, maling, ammunition og vandrør indeholdende bly. Børn viste sig at være særlig følsomme for virkningerne af blyeksponering, selv ved eksponeringsniveauer på eller under sikkerhedsgrænsen. Samtidig konstaterede komitéen, at borgerne i EU i mindre omfang end tidligere udsættes for bly, hovedsagelig fordi der anvendes langt mindre blyholdig benzin. Endvidere opfordrede komitéen Kommissionen til at gennemføre yderligere undersøgelser for at kortlægge andre anvendelser af bly i produkter, som kan bidrage til den samlede blyeksponering, og til at evaluere de potentielle risici.

Således foranlediget bestilte Kommissionen en undersøgelse for at kortlægge og evaluere, hvilke risici brugen af bly i produkter frembyder for sundhed og miljø. Undersøgelsen er netop afsluttet, og resultaterne viser, at bly anvendes i en lang række tilfælde, som kan bidrage til den samlede eksponering. Resultaterne er blevet forelagt den videnskabelige komité til kritisk gennemsyn.

Blybehandlede væger er ikke blandt de eksponeringskilder, som nævnes i undersøgelsen. Kommissionen er imidlertid for nylig via sine regelmæssige kontakter med den amerikanske kommission for forbrugerproduktsikkerhed blevet informeret om resultaterne af de seneste undersøgelser af potentielle sundhedsrisici forbundet med blybehandlede væger. Man havde konstateret, at voksne med lave indkomster, som er mere tilbøjelige til at købe og bruge billige lys med blybehandlede væger, og børn i familier, der bruger lys med blybehandlede væger, var de to mest udsatte befolkningsgrupper.

Ifølge de seneste informationer, som Kommissionen har modtaget fra den amerikanske forbrugerkommission, og som er nævnt i artiklen i New Scientist af 22. juni 2002, kan mængden af blypartikler, der frigøres, når lys med blybehandlede væger brænder i lang tid (fire timer om dagen i 15-30 dage) resultere i blykoncentrationer i blodet over den accepterede sikkerhedsgrænse.

Kommissionen har anmodet den amerikanske forbrugerkommission om at fremsende alt relevant materiale med henblik på at forelægge det for den videnskabelige komité, så denne kan tage højde for dette særlige eksponeringstilfælde i sin samlede evaluering af potentielle risici forbundet med blyanvendelse i forskellige produkter. Når komitéens udtalelse foreligger, vil Kommissionen på grundlag heraf fremsætte forslag til foranstaltninger til nedsættelse af risikoen for de anvendelser, som på baggrund af den bestående eksponeringsrisiko giver anledning til bekymring.